عصفوريات الشكل

عصفوريات الشكل () هي تنضيمة ديال الطيور فيها تقريباً كتر من النص د النواع ديال ݣاع الطيور. عصفوريات الشكل ب شكل عام عندهوم الترتاب د الصبعان انيسوداكتيل (مامتماتلينش) تلاتة كاينعّتو ل لقدام و واحد ل اللور، هادشي لي كايسهل ليهوم لوقوف. ب كتر من 140 فاميلة و 6500 نوع معروف حتى ل دابا، عصفوريات الشكل هي اكبر تنضيمة بينات التقسيمة لمنوعة ديال السلسوليات لرضية، كايمتلو 60٪ من ݣاع الطيور. مقسمين ل تلاتة د التنضيمات التحتانيين: نمنميات نيوزيلانضا (كاينين غير ف نيوزيلانضا)، شباه الطيور لغنّايا (جلهوم ف امريكا الجنوبية)، و الطيور لغنّايا (ولا الطيور لي كاتغرد). عصفوريات الشكل تاصّلو ف النص التحتاني د لرض ف جوايه 60 مليون عام هادي. تقريباً ݣاع عصفوريات الشكل بخايشيين ولا قارتين، و كايقدرو ياكلو لبخوش (حشرات) و لفروي (لفاكهة) ولا الزريعة. لوصف. التنضيمة مقسومة ل تلاتة د التنضيمات التحتانيين، الطيور لغناية (Passeri/Oscines)، شباه الطيور لغنايا (Suboscines/Tyranni)، و نمنميات نيوزيلانضا (Acanthisitti) لبيدائيين. الطيور لغنايا عندهوم احسن كونطرول على عضلة لمصفار (Syrinx) بينات الطيور، هادشي كايخليهوم قادرين على طليق قاعيدة كبيرة ديال لغنايات و صوات خرة، غير هو، شي وحدين منهوم، بحال لغربان، ماكايتسمعوش موسيقيين ف ودنين بنادم. و شي وحدين خرين، بحال طير لݣيطار، معلمين ف لميميك. نمنميات نيوزيلانضا هوما طيور ݣليولين محصورين ف نيوزيلانضا، ف هاد الزمان لعصري علّاقل؛ كانو مدة و هوما مبلاصيين معا الطيور لغنّايا. جل عصفوريات الشكل صغار ب لموقارنة معا التنضيمات ديال الطيور لخرة. اتقل و اكبر عضو ف هاد التنضيمة هو لغراب غليض لمنقار و اكبر سلالة من لغراب الشايع كاتوزن كتر من كيلو و نص و كاتتعبر كتر من 70 سنتيم. طير لݣيطار لفتّان و شي طيور د الجنة، ب سباب قزازبهوم الطوال بزاف و لغطا د قزازبهوم، كايخليوهوم هوما الطوال ف هاد التنضيمة. اصغر عصفوري الشكل هو عصفور لملك لقزم قصير لقزيبة، ب 6. 5 سنتيم و 4. 2 ݣرام. لاناطوميا. الرجل د عصفوريات الشكل فيها تلاتة د الصباع منيشين ل لقدام و واحد منيش ل اللور، هاد الشكل د الصباع سميتو الترتيبة الصبعية لمامتماتلاش (anisodactyl). الصبع اللوراني (لبهام د الرجل) طويل و كايتربط معا لكراوع تقريبا ف نفس النيڤو معا الصبعان لقداميين. هاد الترتيب كايخلي عصفوريات الشكل يوقفو ب شكل ساهل على لعروشا. الصباع ما فيهومش التشبيكة ولا لمفاصل، و لايني ف طيور لكوتينݣا، الصبع التاني و التالت ملاقيين ف التلت لقاعيدي ديالهوم. لكراوع ديال عصفوريات الشكل فيهم اضاپطاسيوات زايدين و سپيسيال على ود لوقوف. واحد الطونضو (tendon) ف اللور د لكراع غادي من لتحت ديال الصباع حتى ل مور لعضلة د التيبيوطارسوس - Tibiotarsus كايتجر ب شكل اوطوماتيك و كايتزير منين لكراع كايتطوى، هادشي كايخلي الرجل تتفتل و تولي قايمة منين الطير كايهبط ل شي عرش ف الشجر. هادشي كايخلي عصفوريات الشكل قادرين ينعسو و هوما واقفين بلا ما يطيحو. اغلب الطيور د هاد التنضيمة عندهوم 12 ريشة ف لقزيبة و لايني طير لݣيطار لفتّان عندو 16، و بزاف من طيور سلسوليات لقزيبة من لفاميلة د لفرّانيات عندهوم 10، 8، ولا حتى 6 د الريشات، بحال لي ف لحالة د الطير بو قزيبة مسلكة د ديموغ "Des murs wiretail". النواع لي ماضاپطيين على التشعبيط ف الجدوعا د الشجر بحال دابة الشجر و دابة لخشب عندهوم ريش لقزازب قايم كايتخدم كا سوپور منين كايكونو يتشعبطو. لقزازب الطوال فوق لقياس كايتخدمو كا زينة جنسية تشافو ف شي نواع ف فاميلات مبدلين. اشهر ميتال هو طير لهجّال طويل لقزيبة. لبيض و لعشاش. لفراخ د عصفوريات الشكل كايكونو مامكمولينش "altricial": عميين، بلا ريش، و ضعاف منين كايتفقسو من لبيضات نتاوعهوم. عليها، لفراخ محتاجين ل تهلية زايدة من لوالدين. جل عصفوريات الشكل كايحطو بيضات ملونين، لكونطرير ديال الطيور لي ماشي من هاد التنضيمة، لي لاغلابية د بيضاتهوم بيضين من غير شي ݣروپات كاتعشش ف لرض بحال زقزاقيات الشكل و طيور السبدية، فين لكاموفلاج ضروري، و ف شي طيكوكات پارازيطية، لي كاتشابه معا لبيضة د عصفوريات الشكل. لعشاش كاتنوع ب شكل كبير ف لقد: شي عصفوريات الشكل كبار د اوصطراليا بحال لݣيطار و حمرة الصدر د الشجيرات كايحطو غير بيضة وحدة، اغلب عصفوريات الشكل الصغار لي كايعيشو ف لبلايص الدافيين كايحطو بين جوج و خمسة لبيضات، امّا ف خطوط لعرض لي ف النص الشمالي، النواع لي كايعششو ف التقابي بحال لحدادات يقدرو يحطو حتى ل طناش لبيضة و النواع لخرين منهوم ف جوايه خمسة ولا ستة. فاميلة لهجاليات ماكايبنيوش عشهوم، ف عوض هادشي، كايحطو لبيض ديالهوم ف لعشاش د طيور خرين. عصفوريات الشكل فيهوم بزاف ديال لݣروپات كايتعتابرو پارازيطات د لعشاش بحال لهجالات، الطيكوكات-الشرشور و جحمومات لبݣر. لاصل و التاطوور. التاريخ التاطووري د فاميلات عصفوريات الشكل و لعالاقة بيناتهوم بقى غامض حتى ل اللخر ديال لقرن 20. ف بزاف د لحالات، لفاميلات دياولهوم تجمعو على ساس التشابيهات لمورفولوجية، دابا كايتشاف، بلي هادشي لحاصول د التاطوور التقاروبي، ماشي حيت قراب جينيا. ايكزومپل، النمانم د امريكا الشمالية و الجنوبية و ديال اوراسيا، و دوك ديال اوصطراليا، و لخرين د نيوزيلانضا كايبانو كايتشابهو و كايتصرفو ب نفس الشكل، وخا هاكداك كاينتاميو ل تلاتة د لعروش مباعدة ف الشجرة د التنضيمة د عصفوريات الشكل؛ هوما ماعندهومش عالاقة بيناتهوم وخا باقيين منتاميين ل عصفوريات الشكل. التاقدوم ف لبيولوجيا لجوزيئية و التحسان ف الضونيات د الجغرافيا لحاياوية لقديمة ب شوية ب شوية بدات توري تصويرة وضح على اصل عصفوريات الشكل و التاطوور لي كايوافق بينات التقاروب لجوزيئي، لقيود لمورفولوجية، و الديطاي ديال التسجال د لفوصيل. عصفوريات الشكل اللولانيين دابا كايتشافو بلي تطورو ف النص الجنوبي د لارض ف اللخر د عصر لپاليوجين ولا ف اللول د عصر لايوصين، جوايه 50 مليون عام هادي. التنواعات لبديانية د عصفوريات الشكل كاتصادف معا التفراق د لقارات الجنوبية ف لبدية د لايوصين. نمنميات نيوزيلانضا هوما اللولين لي تفرّقو (تعزلو/خرجو) من لعرش ف زيلانضيا، و التفراق الجاوج شمل لاصل د شباه الطيور لغنّايا ف امريكا الجنوبية و الطيور لغنايا ف لقارة لاوصطرالية. الطيور لغنايا طرا ليهوم تنواع كبير ف الشكال ف اوصطراليا. واحد لعرش كبير ف الطيور لغنّايا، التنضيمة لقزمة "Parvorder" عصفوريات "passerida"، تفرقات ف اوراسيا و افريقيا هادي 40 مليون عام، فين طرا ليهوم تنواع كبر ب نسولا جداد. هادشي ف اللخر ودى ل تلاتة د النسولا كبار د لعصفوريات كايجمعو شي 4000 نوع، لي من غير لغرابيات، و بزاف د النسولا صغار لي كايشكّلو التنواعات ديال الطيور لغنايا د دابا. معا واحد التخلاط د الجغرافيا لحاياوية كايوقع، الشكال الشمالية كاترجع ل الجنوب، و الشكال الجنوبية كاتحرك ل الشمال. السيسطيماتيكات و الطاكسونوميا. عصفوريات الشكل دابا مقسمين ل تلاتة د التنضيمات التحتانيين: نمنميات نيوزيلانضا "Acanthisitti" (فاميلة وحدة فيها 7 د النواع، غير جوج لي باقيين)، شباه الطيور لغنايا "Tyranni" (16 فاميلة فيها 1365 نوع)، و الطيور لغنايا "Passeri" (125 فاميلة فيها 5158 نوع). الطيور لغنايا دابا مقسمين ل جوج ݣروپات كبار معروفين دابا ب سمية شباه لغرابيات و لعصفوريات لي فيهوم لفاميلات لفوقانيين لكبار غربانيات و شباه وكالات لعسل، زيد حتى النسولا الصغار، و لفاميلات لفوقانيين شباه لخطايفيات، شباه الزرزوريات، و عصيفريات ولايني الترتاب تلقى بلي تبسط فوق لقياس. من وسط د عوام 2000، الديراسات بداو يقلبو ف لفيلوجينيا ديال عصفوريات الشكل و لقاو بلي بزاف د لفاميلات من اوصطراليا ف لاصل فايتين تشملو ف لݣروپ د لغربانيات ف لحقيقة كايمتلو نسولا بيدائيين تعرشو هوما اللولين من التنضيمة التحتانية الطيور لغنايا. و ب نفس الشكل، تلقى بلي الترتاب د لفاميلات لفوقانيين التقليديين التلاتة ف وسط من الطيور لغنايا زايد ف التعقاد و كايخصو تبدالات ف لكلاصاج. بزاف د لفاميلات لي هي "طاكسون مهمول" "wastebin taxon" بحال غنايات لعالم لقديم و ترتارات لعالم لقديم تلقاو بلي هوما متشابهات لعروش "paraphyletic" عليها ترتابهوم تعاود. بزاف د الطاكسونات تصابو كايمتلو نسولا مفرزين بيناتهوم ب زايد، عليها لفاميلات الجداد كان لا بدّا يتصاوبو، منهم – طير لغرزة "stitchbird" د نيوزيلانضا و لحداد بو لحية لاوراسياوي – لي هو وحداني الطراز "monotypic" ب غير نوع واحد باقي عايش. غير ف لعصفوريات بوحدها، بزاف د النسولا صغار غايعتارفو بيهوم ف اللخر كا فاميلات فوقانيين مفرزين. متلا، الصعويات كايتكونو من ݣنس واحد ب قل من عشرة د النواع ليوم و لاكين كايبان بلي هوما من النسولا اللوالا د الطيور لوقايفية (perching birds) لي تعرشو برا لݣروپ من لي بدا يتفرق على طول اوراسيا. بينات الديراسات الشاملة على لعصفوريات لحية بلي باقي ماتلقى حتى واحد من لقراب لقريبين ل الصعويات، وخا يقدو يكونو قراب من شي ݣروپات ستيوائية اسياوية لي ماتبحتش فيها بزاف. هراسيات لݣوز، النمنميات، و لقراب لقريبين ليهوم دابا تݣروپاو ف فاميلة فوقانية مفرزة السيرثييويدات "certhioidea". الليستة الطاكسونومية د فاميلات عصفوريات الشكل. هاد الليستة مستفة على ترتاب طاكسونومي، لفاميلات لمرتابطة مبلاصيين حدا بعضياتهم. لفاميلات لي ف الليستة معتارف بيهوم عند التيحاد الدولي ديال لعولاما د الطيور. التنضيمة و لقسيم ديالها ل تنضيمات صغيورانيين، تنضيمات قزميين، و فاميلات فوقانيين جاو من بعد التحليل لفيلوجيني د كارل اوليڤيروس و معاونينو لي تنشر ف 2019. لعالاقات بينات لفاميلات ف التنضيمة التحتانية شباه الطيور لغنايا كانو محددين، و لاكين شي عقدات ف التنضيمة التحتانية الطيور لغنايا بقاو ماواضحينش ب سباب التفراق لمزروب د النسولا.